Diari Oficial de la Generalitat Valenciana


Sumari del DOGV 5449, del 13-02-2007 (2007/1760)

DECRET 17/2007, de 9 de febrer, del Consell, pel qual s'autoritza per a la concessió d'avals de la Generalitat a Construccions i Infraestructures Educatives de la Generalitat Valenciana, SA.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5449

Data del DOGV
:   13-02-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/1760


Data del document
:   09-02-2007

Organisme emissor
:   Conselleria d'Economia, Hisenda i Ocupació

Tipus de document
:   Decret

Descriptors 

:   * Construccions i Infraestructures Educatives de la Generalitat, SA
    * empresa pública
    * garantia

La Llei d'Hisenda Pública de la Generalitat autoritza el Consell per a la concessió d'avals dins de determinades condicions que s'hi fixen.   
Així mateix, la mencionada Llei d'Hisenda Pública establix, en l'article 84, que la Tresoreria de la Generalitat podrà acordar la renúncia al benefici d'excussió establit en l'article 1.830 del Codi Civil.  
D'altra banda, l'article 35 de la Llei 11/2006, de 29 de desembre, de Pressupostos de la Generalitat per a l'exercici 2007, establix que la Generalitat podrà prestar avals, durant el dit exercici, per a les operacions de crèdit que concerten les entitats o empreses públiques i institucions firals de la Comunitat Valenciana, així com per a garantir els instruments financers emesos per Fons de Titulització d'Actius promoguts per aquelles, fins a un límit de 985 milions d'euros. Els avals que s'autoritzen per mitjà del present decret estan dins del límit esmentat.   
El Consell, a través del Decret 122/2000, de 25 de juliol, va acordar la constitució de la societat mercantil Construccions i Infraestructures Educatives de la Generalitat Valenciana, SA (CIEGSA), sota la formula jurídica d'empresa de la Generalitat prevista en l'article 5.2 de la Llei d'Hisenda Pública de la Generalitat, a fi de possibilitar la construcció de nous centres docents de titularitat pública, així com realitzar l'adequació i/o ampliació dels centres docents existents per a ajustar-los als requeriments establits en la LOGSE.  
La Generalitat, a través de la Conselleria de Cultura, Educació i Esport, i la societat mercantil CIEGSA van subscriure en data 5 de febrer de 2001 un conveni de col·laboració amb l'objecte de regular les relacions entre ambdues parts en relació amb la realització i el finançament de les obres d'infraestructures educatives encarregades a la societat mencionada, la vigència del qual s'estén fins al complet compliment de les obligacions que corresponen a cada una de les parts firmants.  
D'acord amb això, a proposta del conseller d'Economia, Hisenda i Ocupació i amb la deliberació prèvia del Consell, en la reunió del dia 9 de febrer de 2007,  
DECRETE  
Article 1  
S'autoritza el conseller d'Economia, Hisenda i Ocupació per a concedir a l'empresa pública Construccions i Infraestructures Educatives de la Generalitat Valenciana, SA, avals destinats a garantir operacions de crèdit, que s'han de concertar amb el Banc Europeu d'Inver-sions, per un import global de fins a 123.370.201 d'euros de principal, a fi de finançar el pla d'infraestructures educatives encarregat a la societat mencionada.  
El termini de vigència de l'anterior autorització acabarà el 31 de desembre de 2007.  
Així mateix, se li autoritza per a atorgar avals destinats a garantir obligacions derivades de la utilització d'instruments financers de cobertura vinculats a l'operació de crèdit a què fa referència el primer paràgraf.  
Article 2  
D'acord amb l'autorització establida en l'article 84.4 de la Llei d'Hisenda Pública de la Generalitat, en l'atorgament dels avals a què fa referència l'article anterior es renunciarà al benefici d'excussió recollit en l'article 1.830 del Codi Civil.  
DISPOSICIÓ FINAL  
Única  
S'autoritza el conseller d'Economia, Hisenda i Ocupació perquè determine les altres condicions dels avals que s'han de prestar, entre altres, termini, extensió de la garantia, comissions i novacions de qualsevol tipus, tant objectiva com subjectiva, en el marc del que establix el present decret, la Llei d'Hisenda Pública de la Generalitat i altra normativa d'aplicació.  
Valencia, 9 de febrer de 2007  
El president de la Generalitat,  
FRANCISCO CAMPS ORTIZ.  
El conseller d'Economia, Hisenda i Ocupació,  
GERARDO CAMPS DEVESA